गाड़ियों पर पथराव और आगजनी हुई; इलाके में धारा 144 लागू, 40 लोग हिरासत में
Odisha Hanuman Jayanti Violence  ओडिशा के संबलपुर में हनुमान जयंती से पहले बुधवार को एक मोटरसाइकिल रैली में हिंसा भड़क गई। पथराव और आगजनी में एक महिला पुलसकर्मी समेत 10 पुलिसकर्मी घायल हो गए
ओडिशा के संबलपुर में हनुमान जयंती से दो दिन पहले बुधवार को एक बाइक रैली में हिंसा भड़क गई। उपद्रव में एक गुमटी और कई दोपहिया वाहनों में आग लगा दी गई। कई कारों में तोड़फोड़ भी की गई। पथराव और आगजनी में एक महिला पुलिसकर्मी समेत 10 पुलिसकर्मी घायल हो गए। रैली में एक हजार से ज्यादा लोग शामिल हुए थे।
हिंसा को लेकर प्रशासन ने जिले में धारा 144 लागू कर दी है। इंटरनेट सर्विस को बंद कर दिया गया है। संबलपुर के एसपी बी गंगाधर ने जानकारी दी कि जांच के बाद मामला दर्ज कर 40 लोगों को हिरासत में लिया गया है। ओडिशा में हनुमान जयंती महा विशुवा संक्रांति पर मनाई जाती है जो इस साल 14 अप्रैल को पड़ रही है।
एक घर से रैली पर फेंके गए पत्थर, इसके बाद भड़की हिंसा
इस घटना का एक वीडियो सामने आया है। इसमें दिख रहा है कि एक घर से कुछ लोग रैली पर पथराव कर रहे हैं। जवाब में रैली में मौजूद लोग घर पर पत्थर फेंकते दिख रहे हैं। कई मीडिया रिपोर्ट के मुताबिक, ये वीडियो शहर के धनुपल्ली थाना क्षेत्र के भूदापारा और सुनापली इलाके के हैं। यहीं पर बाइक रैली पर पथराव के बाद हिंसा भड़की थी।
संवेदनशील इलाकों में पुलिस बल तैनात किया गया
अतिरिक्त एसपी तपन के मोहंती ने मीडिया को बताया कि घटना में 10 से अधिक पुलिसकर्मी घायल हुए हैं। शहर में संवेदनशील स्थानों पर पर्याप्त पुलिस बल की तैनाती की गई है। उन्होंने कहा कि फिलहाल वे जांच कर रहे हैं कि पुलिस बल के अलावा बाहर से भी कोई व्यक्ति घायल हुआ या नहीं। संबलपुर शहर के सभी 6 थाना क्षेत्रों में धारा 144 लागू कर दी गई है।
ये खबर भी पढ़ सकते हैं... 
‘जुलूस में हथियार लहराए, हमारे इलाके में घुसे’:बंगाल में रामनवमी पर हिंसा
बंगाल के हावड़ा और नॉर्थ दिनाजपुर जिले में विश्व हिंदू परिषद के रामनवमी जुलूस के दौरान दो समुदायों के बीच हिंसा हुई थी। 24 घंटे बाद हावड़ा के शिबपुर में दोबारा पत्थरबाजी हुई। इसमें तीन पुलिसवालों समेत करीब 15 लोग घायल हुए। 10 से ज्यादा वाहनों को जला दिया गया। 20 से ज्यादा दुकानों में तोड़फोड़ की गई। पूरी खबर पढ़ें...